**Datum: 15.04.2025. SAOPŠTENJE ZA MEDIJE**

**m:tel uručio donacije Sigurnim kućama u BiH**

*Potrebno osigurati kontinuiranu podršku*

Kompanija m:tel je 8. marta ove godine pokrenula akciju podrške Sigurnim kućama u BiH pod nazivom „Niste same, imate prijatelje“, a generalna direktorka Jelena Trivan održala je sastanak sa predstavnicama osam kuća koje funkcionišu u BiH kako bi se upoznala sa svim problemima s kojima se u ovom trenutku suočavaju.

Ovom prilikom je i zvanično uručena donacija od 100.000 KM Sigurnim kućama u BiH, koja se pokazala nedovoljnom imajući u vidu da u njima borave djeca i druga lica koja nisu isključivo žrtve porodičnog nasilja što značajno umanjuje smještajne kapacitete. Na sastanku je istaknuto da Sigurne kuće u BiH pokrivaju mnogo više socijalnih grupacija nego što su samo žrtve nasilja, te da im je pomoć potrebna.

„Kompanija m:tel je odlučila da celu ovu godinu pomaže ženama i deci žrtvama porodičnog nasilja, kao i Sigurnim kućama. Današnji susret i aktivnosti koje smo započeli predstavljaju samo početak. Izražavam duboko nezadovoljstvo interesovanjem medija i javnosti za problem nasilja u porodici, problem egzistencije sigurnih kuća i uopšte položaja žena, kao i odziv građana na humanitarni broj. Naša su očekivanja bila da će mnogo više ljudi prepoznati potrebu da pomognu unesrećenim ženama i deci koji nemaju drugo sklonište, a bili su žrtve nasilja. Apelujem na sve, kao i na društveno odgovorne kompanije da pomognu Sigurnim kućama jer je to poslednje utočište za žrtve nasilja“, poručila je Jelena Trivan, generalna direktorka kompanije m:tel.

Lejla Lojo-Karamehmedović, predstavnica Sigurne kuće iz Sarajeva ovom prilikom je naglasila da je m:tel pokazao izuzetnu društvenu odgovornost organizujući akciju „Niste same, imate prijatelje“, koja traje već drugi mjesec. „Nadam se da će ovo biti svijetli primjer onim kompanijama koje još nemaju dovoljno razvijenu svijest da pruže podršku ženama, djeci i djevojkama koje su žrtve nasilja. Podizanje svijesti opšte javnosti je bitnije od materijalnog. Mi kao društvo moramo odgovarati i biti pozvani na odgovornost, i to ne samo kako bismo podsjetili institucije da rade svoj posao. Pozivam sve građane da daju svoj doprinos putem 1411 humanitarnog broja“, rekla je Lojo-Karamehmedović.

Predstavnica Sigurne kuće iz Modriče Gordana Vidović, zahvalila je m:tel-u na prepoznavanju problema koje imaju žrtve nasilja u porodici. „Bez obzira što imamo zakonski okvir i što se nešto više priča o ovoj problematici, ipak se nalazimo okruženi jednim zidom ćutanja, koji zaista postoji. Svjedoci smo novih dešavanja femicida, i upravo zbog toga nam mnogo znači ova podrška kompanije m:tel, ne samo u materijalnom smislu, mada jeste važna, nego kao podrška onome što mi radimo za naše korisnice žrtve nasilja u porodici. Vjerujem da ćemo i dalje ostvarivati saradnju i veoma je dobro što imamo i ovaj humanitarni broj, kako bi se više pričalo o ovom problemu, i kako bismo znale da nismo same“, naglasila je Gordana Vidović.

Pomozite žrtvama porodičnog nasilja, pozovite 1411 i donirajte 1KM za Sigurne kuće u BiH!

Ključne riječi: m:tel, Sigurne kuće, donacija

Izvor fotografija: m:tel PR